
Tudástranszferálás és képességek fejlesztése interaktív módszerekkel 5-7 éves korú gyermekek körében

A kisgyermekkort nagymértékben meghatározza a család szociokulturális környezete és háttere, később fontos színtérré válik a bölcsőde, az óvoda illetve az iskola intézménye, ahol újabb nevelési hatások érik a gyermekeket, mely által formálódik személyiségük. Ezen életük színterein töltik mindennapjainkat, az őket érő ingerek, társas szituációk alakítják személyiségüket, viselkedésüket, értékrendjüket. A gyermekek fejlődését genetikai adottságok, az érés sajátos törvényszerűségei, a spontán és tervszerűen alkalmazott környezeti hatások együttesen határozzák meg, ebből adódóan sajátos, életkoronként és egyénenként is változó szükségleteik, képességeik vannak. Eszerint néhány gyermek az életkoránál fejlettebb, ügyesebb, de a többség a személyiségfejlődés folyamatában megerősítést, fejlesztést, felzárkóztatást igényel. Így az intézményekben szükségszerűvé válik a fejlesztőtevékenységek megléte.A képességfejlesztések módszereinek jelenléte sokszínű a mai társadalomban. Már óvodás korban mérhetők azon részképességek, melyek a sikeres, kudarcoktól mentes tanulás alapjai. A gyermekek ismereteiket leghatékonyabban és legkönnyebben érzékszerveik együttes használata útján szerzik meg. Minél több érzékszervük játszik szerepet a tapasztalás során, annál hatékonyabb a tudás elsajátítása.
A szerzők a dolgozatukban arra vállalkoztak, hogy az óvodás és kisiskolás korú gyermekek képességeit felmérjék, digitális lehetőségekkel fejlődésüket segítsék, fejlesszék. Céljuk volt, hogy a gyermekeket megismertessék a számítógép világával – „Játszva tanulni” –, a pedagógusoknak pedig bemutassanak interaktív fejlesztési lehetőségeket. További céljuk, hogy a több érzékszerv együttes bevonásával, egy időben való alkalmazásával segítsék a tudástranszferálást. Ezek alapján a következőek a feltételezéseik:
– az interaktív fejlesztés segíti a gyermekek intellektuális képességeinek fejlesztését, integrálását szintetizálását;
– az óvodában megszerzett képességek és ismeretek transzferálása – a fejlesztések hatására – eredményesebbé teszi a gyermekeket az iskolai tanulásban és élethelyzetekben.
Hipotéziseik bizonyítására a szakirodalmi kutatás mellett fejlesztőfoglalkozásokat tartottak a kísérleti csoportba tartozó gyermekek számára; a képességeik felmérésére teszteket készítettek (216 fő: 111 fejlesztő, 105 kontroll) velük; folyamatosan megfigyelték a gyerekeket és konzultáltak a pedagógusokkal; kérdőíves felmérést végeztek a digitális, interaktív eszközök használatával kapcsolatban 111 szülővel.



